Kiayá, 21 kia Malusu
E diambu diandi dizabuzioka.—Nku. 147:15.
O unu, Yave osadilanga Diambu diandi, i sia vo, Nkand’a Nzambi muna kutufila. Ntozi a nkunga wavova vo e diambu dia Yave “dizabuzioka” muna kutusadisa. Nzambi okutufilanga mu nzila yambote ye muna ntangwa ifwene. Yindula e nluta ovuanga muna lusadisu lwa Nkand’a Nzambi, nkanda mivaikiswanga kwa “ntaudi akwikizi yo lulungalalu,” JW Broadcasting, jw.org, akuluntu ye mpangi zaku. (Mat. 24:45) Nga omonanga muna zingu kiaku e mpila ina Yave kekufidilanga? O ntozi a nkunga wazaya wo vo Yave wasola e zula kia Isaele muna zula yawonso ova nza kimana kiakala se nkangu andi. Zula kia Isaele kaka kiatambula e “diambu” dia Nzambi ye “mîna miandi.” (Nku. 147:19, 20) O unu, tuvuidi lau diampwena dia yikilwa muna nkumbu a Nzambi. Tuna ye kiese wau vo tunzeye, tuna ye Diambu diandi muna kutufila ye tulenda kala ye kikundi kiambote yo yandi. Nze nsoneki a Nkunga 147, kuma yayingi una yau mu ‘Kembelela Ya’ yo kasakesa akaka mu vanga diau dimosi. w17.07 19 ¶15, 16; 20 ¶18
Kiatanu, 22 kia Malusu
Ke vena kesa ko okuyivananga muna salu yankaka ya zingu, kimana kayangidika ndiona wansoneka mu salu kia kikesa.—2 Tim. 2:4.
O unu, alandi a Yesu kumosi ye vioka fuku dimosi (1 milhão) ya selo ya ntangwa ke ntangwa bevanganga mawonso mu lemvokela luludiku lwa Paulu. Ke belandanga umpukumuni wa nza yayi ko yazala ye loko. Besungamenanga e mvovo emi mia Nkand’a Nzambi: “O nsompi, ntaudi a nsompeki.” (Nga. 22:7) Satana ozolele vo twafwasa e ntangwa ye ngolo zeto zawonso muna vava umvuama wa nza yayi. Akaka bedianga e mfuka kimana basumba e nzo, kalu, tanga sikola yovo vanga nkinzi a lukazalu. Avo ke tuyikebele ko, tulenda kuyikotesa mu mfuka mu mvu miayingi. Tusonganga vo tu akwa lulungalalu vava tuvevolanga zingu kieto, venga e mfuka yovo lembi fwasa nzimbu. Muna mpila yayi, tukala twavevoka mu sadila Nzambi vana fulu kia kala abundu a mavua ma nza yayi.—1 Tim. 6:10. w17.07 6 ¶13
Kia Sabala, 23 kia Malusu
Mbadikidi malongi maku mawonso vo mansongi: Konso ngyend’a luvunu nsawidi yo.—Nku. 119:128.
Yave osadilanga e wisa kiandi mu mpila yambote. Okutuvovesanga vo: “Mono i Yave on’osonganga walakazi ye ndungidi yo unsongi ova nza: kadi muna mama nyangalelanga.” (Yer. 9:24) Yave kavuidi mfunu a nsiku mia wantu ko kimana miansadisa mu baka e nzengo zambote. Kansi, wasikidisa nsiku mia nkal’ambote. Muna unsongi wandi, Yave wavana nsiku kwa wantu. Ntozi a nkunga wavova vo: “O unsongi ye ndungidi i nkubilw’a kunda kiaku.” Muna kuma kiaki, konso nsiku, nkanikinu yovo nzengo zitukidi kwa Yave, zambote kaka zikalanga. (Nku. 89:14) Satana wavova vo Yave ke Nyadi ambote ko. Vana ntandu, Satana kalendi twasa unsongi ko ova nza. w17.06 22 ¶5
kmb_Latn lua_Latn kon_Latn kmb_Latn kon_Latn kon_Latn kmb_Latn kon_Latn kon_Latn